नई दिल्ली: सोमवार का दिन सेलिब्रिटीज के लिए काफी खास रहा। जहां एक ओर विराट कोहली और अनुष्का शर्मा के घर बेटी के रूप में खुशियों की किलकारी गूंजी, वहीं दूसरी ओर पहलवान बबीता फोगाट के घर भी खुशखबरी आई है। बबीता ने बेटे को जन्म दिया है।
उन्होंने अपने बेटे की पहली तस्वीर सोशल मीडिया पर फैंस से शेयर की। बबीता ने प्यारा सा संदेश लिखा-हमारे बेटे से मिलिए, सपनों में विश्वास करिए, ये पूरे होते हैं। हमारे पूरे हुए हैं, नीले कपड़ों में देखिए।
1 दिसंबर 2019 को पहलवान बबीता फोगाट की शादी भारत केसरी रह चुके पहलवान विवेक सुहाग के साथ हुई थी। बबीता हरियाणा के चरखी दादरी जिले के बलाली गांव की रहने वाली हैं। दोनों की शादी काफी चर्चा में रही, विवेक अपनी शादी में महज 21 लोगों की बरात लेकर पहुंचे थे। वहीं बबीता के लग्न में एक रुपया दिया गया था। बबीता की शादी में आठ फेरे हुए थे।
गौरतलब है कि बबीता देश के लिए कई अंतरराष्ट्रीय मेडल जीत चुकी हैं। उन्होंने राष्ट्रमंडल खेलों में जहां स्वर्ण और रजत पदक अपने नाम किए हैं वहीं विश्व चैंपियनशिप में कांस्य पदक भी अपने नाम कर चुकी हैं। उन्हें देश के प्रतिष्ठित अर्जुन अवॉर्ड से भी नवाजा जा चुका है।
बबीता ने राजनीति में भी हाथ आजमाया, हालांकि यहां उन्हें सफलता नहीं मिली। हरियाणा विधानसभा चुनाव में भाजपा की टिकट पर चुनाव लड़ा लेकिन उन्हें हार का सामना करना पड़ा। बबीता और उनकी बहिन गीता पर बॉलीवुड में 'दंगल' फिल्म भी बन चुकी है।